แรงขายบิ๊กแคปกด SET ปิดเช้ารูด 24 จุด เซ่นปัจจัยลบ “โควิด” ยุโรป-แอฟริกาใต้
SET ปิดเช้ารูด 24 จุด รับแรงขายหุ้นในกลุ่มเปิดเมือง-กลุ่มแบงก์-กลุ่มพลังงาน หลังเผชิญปัจจัยลบตปท. บ่ายนี้ตลาดฯคงจะยังยืนในแดนลบ พร้อมให้แนวรับ 1,615-1,620 แนวต้าน 1,645 จุด SET
26 พ.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวลงตามตลาดหุ้นในภูมิภาคเอเชียที่ต่างปรับตัวลงกันหมด จากความกังวลสถานการณ์การแพร่ระบาดไวรัสโควิด-19 ในยุโรป และยังมากังวลไวรัสโควิด-19 สายพันธุ์ใหม่ที่พบในแอฟริกาใต้ ทำให้อังกฤษสั่งระงับเที่ยวบินจากแอฟริกา ส่งผลให้หุ้นที่เกี่ยวข้องกับการเปิดเมืองต่างโดนแรงขายกันทั่วหน้า แม้แต่หุ้นในกลุ่มธนาคาร และกลุ่มพลังงานก็เผชิญแรงขายไปด้วย
อย่างไรก็ดี สัปดาห์หน้าให้ติดตาม MSCI Rebalance ในวันที่ 30 พ.ย. ซึ่งอาจทำให้ตลาดผันผวนได้ และในช่วงปลายสัปดาห์หน้าก็ให้ติดตามเพดานหนี้ของสหรัฐฯ
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะยังยืนในแดนลบจากความกังวลโควิดสายพันธุ์ใหม่ที่เกิดขึ้น พร้อมให้แนวรับ 1,615-1,620 จุด ส่วนแนวต้าน 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
AOT มูลค่าการซื้อขาย 2,777.92 ล้านบาท ปิดที่ 63.50 บาท ลดลง 3.25 บาท
KBANK มูลค่าการซื้อขาย 2,538.29 ล้านบาท ปิดที่ 144.00 บาท ลดลง 3.00 บาท
EA มูลค่าการซื้อขาย 1,759.13 ล้านบาท ปิดที่ 79.25 บาท ลดลง 1.75 บาท
TTB มูลค่าการซื้อขาย 1,682.78 ล้านบาท ปิดที่ 1.22 บาท ลดลง 0.03 บาท
BANPU มูลค่าการซื้อขาย 1,580.36 ล้านบาท ปิดที่ 11.10 บาท ลดลง 0.40 บาท